வள்ளுவரும் கொலம்பசும்

**வள்ளுவரும் கொலம்பசும்**

**மறைமலை இலக்குவனார்**

***(மேனாள் சிறப்புவருகைப் பேராசிரியர்,கலிபோர்னியாப்***
பல்கலைக்கழகம், பெர்க்கிளி.)

தேடுங்கள் கிடைக்கும்’என்பது ஏசுவின் அருள்மொழி .தேடியனவெல்லாம் கிடைத்து விடுகின்றனவா? இது தேடுபவரின் ஆற்றலையும் தேடப்படும் பொருளின் அருமையையும் பொறுத்தது.

புத்தகப்பேழையைக் குடைந்துகொண்டேயிருந்த நண்பரிடம்

‘என்ன தேடுகிறீர்கள்?  என வினவினேன்.

’தெரியவில்லை .மறந்துபோய்விட்டேன்’என்று விடை வந்தது.

தேடத் தொடங்கியபோது என்ன தேடுகிறோம் என்பதை நினைவில் கொண்டிருந்தவர் பல்வேறு புத்தகங்களையும் பார்த்து அவற்றில் மூழ்கிவிட்டமையால் எந்த நூலைத் தேடுகிறோம் என்பதை  மறந்துவிட்டார் என அறிந்தேன்.

.’அப்புறம் எதற்காக இந்தத் தேடுதல் வேட்டை?’.என்பது என் வினா.நண்பர் கூறினார். “முன்னெப்போதோ தேடியவை இப்போது கிடைத்துள்ளன.எனவே வேறு ஏதாவது கிடைக்கலாம் என்னும் நம்பிக்கையில் தொடர்ந்து தேடிக்கொண்டேயிருக்கிறேன்”

.’இந்தியாவைத் தேடித்தான் கொலம்பசு பயணம் மேற்கொண்டார்.அமெரிக்காவைக் கண்டறிந்தார்.ஒன்றைத் தேடுகிறோம்;வேறொன்றை அடைகிறோம்.அடைந்ததைக் கொண்டு நிறைவடைந்துவிட்டால் மானிட ஆற்றலின் சிறப்பைக் குறைத்து மதிப்பிடுகிறோம் என்று பொருள்.

காட்டிற்குச் சென்று முயலை வேட்டையாடிப் பிடித்துவிட்டு வீட்டுக்கு விரைந்துவரும் வீரனை வள்ளுவர் தடுத்துநிறுத்தி அறிவுரை வழங்குகிறார். ‘‘தோளில் வில்லைச் சார்த்திக்கொண்டு நாணை இழுத்து அம்பு எய்வது கடினமான பணியன்று;முயல் பிடிக்கமுடியாத விலங்குமன்று;உன் வீரத்தைக் குறைத்து மதிப்பிட இடமளிக்காதே!.கையிலே வேல் ஏந்திச் செல்;யானையைத் தேடு;யானை வரும் இலக்கு நோக்கி வேலெறி;கனத்த வேலை எறிந்து யானையை வீழ்த்தமுயலும்போது ஒருவேளையானை தப்பிப் போய்விட்டாலும் தாழ்வில்லை; இந்த அம்பினால்தான் முயலைப் பிடித்தேன் என்று கூறுவதைக் காட்டிலும் இந்த வேல்கொண்டுதான் யானையைத் தாக்கினேன்;யானை தப்பி ஒடிவிட்டது என்று கூறுவது உனக்குப் பெருமை சேர்க்கும். ‘‘: என்று அறிவுரை வழங்குகிறார்.

*கான முயலெய்த அம்பினில் யானை பிழைத்தவேல் ஏந்தல் இனிது*-(குறள்772) என்னும் குறளுக்கு மேலும் ஓர் ஆழ்ந்த பொருள் உளது.உணவுப் பொருட்டாக ஒரு முயலைக் குறிவைத்துக் கொன்ற அம்பைக் காட்டிலும் நாட்டைக் காப்பதற்காகப் போர்க்களம் சென்று எதிரிப்படையின் யானையை நோக்கியெறிந்த வேலை ஏந்துதல் இனிது.’ என்னும் இப்பொருள் தன்னலம் மிக்க முயற்சியைக் காட்டிலும் பொதுநலத்துடன் கூடிய முயற்சி சாலச் சிறந்தது எனத் தெளிவுறுத்துகிறது.

‘*உள்ளுவது எல்லாம் உயர்வுள்ளல்;மற்றது தள்ளினும் தள்ளாமை நீர்த்து*.’-குறள்596 என்னும் வள்ளுவர் வாய்மொழி நம் இலக்குகள் மிக உயர்ந்தவையாக விளங்கவேண்டுமென வலியுறுத்துகின்றது. நாம் அடையவிரும்பும் இலக்குகள் நம் ஆளுமையை எடுத்தியம்புகின்றன.

தம் குடும்பவாழ்வுக்குப் பொருள்வளம் திரட்ட வேலை கிடைத்தால் போதும் என முயல்பவர்கள் அலுவலர் பதவிகளை அடைகிறார்கள்.ஒரு பத்துப்பேருக்காவது வேலை கொடுக்கும் வகையில் தமது முயற்சியை விரிவுபடுத்துபவர்கள் தொழில்முனைவோர் ஆகிறார்கள்.தொழில்வளம் பெருகிட வழிவகை காண முற்படுவோர் அறிவியல் வல்லுநர் ஆகிறார்கள்.

நம்முடைய முயற்சியின் எல்லை விரிவடையும்போது நம் நோக்கத்தின் மதிபு உயர்கின்றது.இதனை இயற்கைச் சூழல் ஒன்றினை உவமையாகக் கூறி வள்ளுவர் விளக்குகிறார்.

*வெள்ளத்தனைய மலர்நீட்டம் மாந்தர்தம் உள்ளத்தனைய துயர்வு.-*குறள்-595 என்னும் குறள் ஆழ்ந்த பொருளுடையது “நீர்நிலையின் ஆழத்திற்கேற்ப நீர்ப்பூவினது தண்டின் நீளம் மிகுதியாக அமையும்.அதனைப் போன்று மனிதர்களுடைய உயர்வு அவர்களது ஊக்கத்தின் அளவுக்கேற்ப அமையும்.”என்னும் வள்ளுவர் வாய்மொழி நமக்குரிய ஊக்க ஊற்றாக அமைகிறதல்லவா?

ஆற்றலுக்குரிய மூலங்களைக் கண்டறியும் பெருமுயற்சியில் ஈடுபட்ட அறிவியலார் நீரிலிருந்து சுழற்சியை அடிப்படையாகக் கொண்டு நீர்மின்னாற்றலைக் கண்டறிந்தனர்.வறட்சிக்காலத்தில் நீர்மின்னாற்றல் வாய்ப்பது குறைந்தபொழுது வெப்பமின்னாற்றலை-எரிபொருளொன்றன் மூலம் வெப்பத்திலிருந்து மின்னாற்றல் பெறும் முறையைக் கண்டறிந்தனர்.எரிபொருளாக அணுவையே பயன்படுத்தி அணுமின்னாற்றலைக் கண்டறிந்தனர். சூரியஒளியிலிருந்து மின்னாற்றலைப் பெறும் முறையைக் கண்டனர்.தேடத்தேட,முயற்சி கூடக்கூட,புதுவன நாட நாட, மேலும் மேலும் புத்தம்புதிய வழிமுறைகள் வளர்ச்சியின் வாயில்களாகக் கிடைத்தன;மேலும் கிடைத்துக் கொண்டேயுள்ளன.

திங்களில் காலடி எடுத்துவைத்த மனிதன் செவ்வாயை நோக்கிப் பயணமானான்;புதன், வியாழன்,வெள்ளி யென அவன் பயணம் நீண்டது.விண்வெளியைத் துவியறியும் மனிதன் விரைவில் விண்வெளியில் தனது ஆட்சியை நிறுவுவான் என்பதில் ஐயமில்லை.

மானிட ஆற்றல் மாபெரும் ஆற்றல்;முயற்சியும் ஊக்கமும் பெருகப் பெருகப் புதிய முகடுகளை ஏறி அதிக உயரங்களுக்குச் செல்லலாம்.தேடுதல் வேட்டையில் கூடுதல் நாட்டம் கொள்வோம்.மானிட வாழ்க்கையின் மாண்பினை உயர்த்துவோம்.புதிய எல்லைகளை அடைந்து வாழ்வில் புதுப் பொலிவைச் சேர்ப்போம்.